En springkniv til 14 kroner fra Wish.com er årsagen til, at Jan Adamsen fra Stoholm ikke længere kan udøve sin hobby.

Han er jæger og instruktør i flugtskydning, men det har en lille kniv, der skulle bruges til fiskeri, fået sat på pause.

Dengang jeg havde våben, havde jeg mulighed for at gøre langt større skade, end jeg har med en springkniv. Jan Adamsen, jæger

Jan Adamsen købte springkniven til sin svagtseende søn, der elsker at fiske, fordi han tænkte, det ville være mere sikkert end at give ham en dolk i hånden.

- Jeg havde ikke tænkt videre over, at det kunne være et problem. Det står i loven, at vi må bruge knive til anvendelsesværdige formål, så jeg tænkte, at fiskeri var fint, siger Jan Adamsen.

Men kniven blev taget i tolden, fordi den var ulovlig. Det resulterede både i en bøde på 3000 kroner, og politiet vurderede, at Jan Adamsen også skulle have frataget sit jagttegn. Det betød, at han ikke længere kunne besidde våben lovligt.

- Jeg kan ikke udøve min hobby og gå på jagt. Jeg kan ikke skyde og undervise i flugtskydning, som jeg ønsker. For fratagelsen krævede, at jeg solgte mine våben, fortæller han.

Han synes ikke, det giver mening, at han har fået frataget sit jagttegn. For selvom springkniven er ulovlig, kan den ikke gøre lige så stor skade som de våben, han tidligere har haft.

- Jeg mener ikke, jeg er mere farlig nu, fordi jeg har bestilt en ulovlig kniv. Dengang jeg havde våben, havde jeg mulighed for at gøre langt større skade, end jeg har med en springkniv, siger Jan Adamsen.

Flere køber ulovlige knive

Ifølge Danmarks Jægerforbund koster ulovlige knive fra udenlandske netbutikker et stigende antal jægere en bøde og deres jagttegn.

I Midt- og Vestjyllands Politikreds har man det seneste halvandet år haft 248 toldsager om alt fra kastestjerner til knive, der kan hænge om halsen.

En del af dem gælder jægere, som uforsigtigt eller i god tro har købt ulovlige våben.

For selvom mange jægere formentlig har bedre styr på våbenreglerne end mange andre, så går det ofte galt.

Det fortæller Jesper Truelsen, der er formand for den midt- og vestjyske jægerkreds i Danmarks Jægerforbund.

- Det kan godt være en tanketorsk. Hvis man køber et sværd, er det anderledes, men tager man udgangspunkt i, hvad jægerne har i deres jagtskabe, så er der langt farligere ting dér end en kniv, siger han.

Det siger loven Det kræver tilladelse fra politiet at erhverve, besidde, bære eller anvende springknive. Det samme gælder blandt andet faldknive, foldeknive, kastestjerner samt skarpe eller spidse våben, hvis klinge overstiger 12 centimeter. Kilde: retsinformation.dk

Jesper Truelsen mener derfor, det er vigtigt, at jægerne er påpasselige, når de køber eksempelvis knive på internettet, så de ikke risikerer at miste jagttegnet.

- Man skal tænke over, hvad man roder sig ud i. Man skal holde sig fuldstændigt fra alt, man er i tvivl om.

Juridisk konsulent: Betal ikke bøden

Danmarks Jægerforbund får dagligt opkald fra medlemmer, der står til en bøde og risikerer at miste deres jagttegn efter at have bestilt knive på nettet.

Mikala Høj Laursen er juridisk konsulent i jægerforbundet, og hun bruger meget tid på problemet.

- Personligt bruger jeg to dage om måneden på at rådgive vores ofte meget frustrerede og forvirrede medlemmer, der er dybt ulykkelige over, at de står til at miste deres jagttegn på grund af en ulovlig kniv, fortæller hun.

Sådan vurderer politiet Som udgangspunkt er der tre typer af lovovertrædelser, som kan føre til, at politiet ikke vil give samtykke til jagttegn: Overtrædelser af våbenlovgivningen Overtrædelser af narkotikalovgivningen Personfarlige forhold, som eksempelvis vold, tvang, trusler eller handlinger, der er til fare for folks liv og helbred Kilde: Jægerforbundet

Hun ved udmærket godt, hvad hun skal sige til de jægere, der spørger hende til råds, når de er faldet i fælden.

- Vi siger, de skal lade være med at betale bøden. Det er næsten per automatik sådan, at betaler man bøden, står man til at miste sit jagttegn, forklarer Miakala Høj Laursen.

- De skal i stedet anmode om at komme i retten, som kan tage stilling til, om det reelt set er en ulovlig kniv, de har fat i.